**Tyks Akuutti** (ruots. *Åucs Akuten*) on Varsinais-Suomen hyvinvointialueeseen kuuluva ensihoidon ja päivystyksen palveluita tuottava kunnallinen liikelaitos. Liikelaitos vastaa koko maakunnan alueella ensihoidon ja päivystyksen järjestämisestä.

Ensihoidon ja päivystyksen liikelaitoksen toiminta
--------------------------------------------------

Ensihoitajat antavat ensihoitoa sairaalan ulkopuolella potilaan kotona tai onnettomuuspaikoilla. Ensihoitoyksikkö tekee arvion hoidon tarpeesta ja kiireellisyydestä. Kriittisimmissä tilanteissa hätäkeskus hälyttää ensihoitolääkärin, joka voi tulla paikalle joko autolla tai helikopterilla (FinnHems20 lääkäriyksikkö). Ensihoidon tehtävissä toimivat hyvinvointialueen alueella liikelaitoksen omat (6), Varsinais-Suomen pelastuslaitoksen (12) ja yksityiset ambulanssiyksiköt (15 ambulanssia) sekä yksi Pirkanmaan sairaanhoitopiirin ambulanssi. Yhteensä 34 ambulanssi- eli ensihoitoyksikköä. Liikelaitos on tehnyt ostopalvelusopimukset Varsinais-Suomen pelastuslaitoksen ja yksityisten ambulanssiyritysten kanssa. Ensihoitotoiminnan johtaminen, mukaan lukien kenttäjohtotoiminta, ovat liikelaitoksen tehtäviä.

Liikelaitoksen päivystyksellä on erikoissairaanhoidon ja perusterveydenhuollon yhteispäivystyksen toimintayksikkö Tyksin T-sairaalassa, johon on keskitetty Turun alueen päivystyspalvelut. Lisäksi päivystyksellä on toimintayksiköt Tyksin lähisairaaloissa Loimaalla, Salossa ja Uudessakaupungissa. Päivystyksen palvelut toimivat Turussa ja Salossa ympäri vuorokauden sekä Loimaalla ja Uudessakaupungissa päivittäin kello 8.00-22.00.

Henkilökuntaa liikelaitoksessa on 569, josta 56 on lääkäreitä, 467 hoitohenkilökuntaan kuuluvaa ja 46 hallinto- ja huoltohenkilöä (tilanne vuonna 2019).

Vuonna 2019 liikelaitoksen päivystyksen toimintayksiköissä kirjattiin yhteensä 141 232 päivystyskäyntiä. Eri potilaita oli 88 136. Ensihoitotehtäviä on vuosittain n. 65 000.

Toimintakulut olivat 82,2 milj. euroa vuonna 2019 ja toimintatuotot 83,4 milj. euroa. Toimintatuotoista 69,2 milj. euroa (83,0 %) oli myyntituottoja jäsenkunnilta. Muita tuottoja oli yhteensä 14,2 milj. euroa.

Liikelaitoksen perustaminen
---------------------------

Ensihoidon ja päivystyksen liikelaitos perustettiin vuoden 2012 alusta yhdistämällä siihen Tyksin ensiapupoliklinikan ja Turun kaupungin perusterveydenhuollon päivystys. Terveydenhuoltolain muutoksella ensihoidon järjestämisvastuu siirtyi kunnilta sairaanhoitopiireille vuoden 2013 alusta. Tuolloin ensihoito tuli mukaan liikelaitoksen toimintaan. Vuoden 2015 alusta liikelaitokseen yhdistettiin Loimaan, Salon ja Vakka-Suomen lähisairaaloiden päivystykset, perusterveydenhuollon päivystykset mukaan lukien.

Ensihoito ja päivystystoiminta on organisoitu Varsinais-Suomen sairaanhoitopiirissä kunnallisen liikelaitoksen muotoon. Toisin, kuin muissa sairaanhoitopiireissä, joissa ensihoito ja päivystys ovat pääsääntöisesti osa keskussairaalan toimintaa. Piirin jäsenkunnat pitivät tärkeänä talouden ja kuntalaskutuksen läpinäkyvyyttä ja kuntien edustajien osallistumista päätöksentekoon. Kunnallisen liikelaitoksen erillistalous sairaanhoitopiirin muusta taloudesta ja johtokunta tekivät tämän mahdolliseksi.

Lähteet
-------

1. ↑  Tyks Akuutti *vsshp.fi*.
2. ↑  Päivystyksen ja ensihoidon uusi nimi on Tyks Akuutti *Varsinais-Suomen sairaanhoitopiirin tiedote 13.9.2019*. Vsshp.fi.  Arkistoitu 27.10.2021.
3. ↑  Vsshp ensihoitopalvelut *vsshp.fi*.  Arkistoitu 24.9.2020.
4. ↑  FinnHEMS - Lääkärihelikopteripalvelua Suomessa *finnhems.fi*.
5. ↑  Tyks Akuutti - Ensihoito *vsshp.fi*.  Arkistoitu 27.9.2020.
6. 1 2  Varsinais-Suomen sairaanhoitopiirin tilinpäätös 2019 - Sivu 96 *vsshp.fi*.  Arkistoitu 19.10.2020.
7. ↑  Varsinais-Suomen sairaanhoitopiirin ensihoidon palvelutasopäätös 2020 - Kuntayhtymän valtuusto 26.11.2019 § 29 *vsshp.fi*.  Arkistoitu 21.10.2020.
8. ↑  Turun alueen yhteispäivystys *vsshp.fi*.
9. 1 2  Päivystyspisteet *vsshp.fi*.  Arkistoitu 28.9.2020.
10. ↑  Varsinais-Suomen sairaanhoitopiirin tilinpäätös 2019 - Sivu 89 *vsshp.fi*.  Arkistoitu 19.10.2020.
11. ↑  Varsinais-Suomen sairaanhoitopiirin tilinpäätös 2019 - Sivu 98 *vsshp.fi*.  Arkistoitu 19.10.2020.
12. ↑  Rakenteelliset muutokset: Ensihoidon ja päivystyksen liikelaitoksen perustaminen - Sivu 51 *Varsinais-Suomen sairaanhoitopiirin tilinpäätös 2012*. Vsshp.fi.  Arkistoitu 18.10.2020.
13. ↑  Terveydenhuoltolaki 39 §: Ensihoidon järjestäminen *finlex.fi*.  Arkistoitu 21.10.2020.
14. ↑  Ensihoidon ja päivystyksen liikelaitoksen toimintakertomus - Sivu 57 *Varsinais-Suomen sairaanhoitopiirin tilinpäätös 2015*. Vsshp.fi.  Arkistoitu 20.10.2020.
15. ↑  Tyks liikelaitostaa päivystyksen *mediuutiset.fi*.  12.11.2010.